ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 27ης Νοεμβρίου 1992 σχετικά με τα κριτήρια για την ανάληψη δράσεων στον τομέα της ανοικτής εξ αποστάσεως εκπαίδευσης (92/C 336/04)

Μετά το υπόμνημα της Επιτροπής σχετικά με την ανοικτή εξ αποστάσεως εκπαίδευση και τη διάσκεψη που έγινε στην Κοΐμπρα υπό την αιγίδα της πορτογαλικής Προεδρίας, το Συμβούλιο και οι υπουργοί Παιδείας, συνερχόμενοι στα πλαίσια του Συμβουλίου της 1ης Ιουνίου 1992 (1), επιβεβαίωσαν το ενδιαφέρον τους για την υποβολή προτάσεων στον τομέα αυτό. Με στόχο την παροχή συνδρομής στην Επιτροπή, επιθυμούν να αποσαφηνίσουν τα κριτήρια για την ανάληψη κοινοτικής δράσης στον τομέα της ανοικτής εξ αποστάσεως εκπαίδευσης.

Η δράση που αναλαμβάνει η Κοινότητα θα πρέπει να λαμβάνει υπόψη τη δήλωση του Ευρωπαϊκού Συμβουλίου του Μπέρμιγχαμ της 16ης Οκτωβρίου 1992 και στον τομέα της ανοικτής εξ αποστάσεως εκπαίδευσης να συντελέσει στην ανάπτυξη της ανοικτής εξ αποστάσεως εκπαίδευσης, ιδίως στους τομείς όπου δεν έχει χρησιμοποιηθεί το πλήρες δυναμικό της.

Το Συμβούλιο και οι υπουργοί Παιδείας κρίνουν ότι η κοινοτική δράση για την υποστήριξη των κρατών μελών και της συνεργασίας τους στον τομέα της ανοικτής εξ αποστάσεως εκπαίδευσης θα πρέπει:

α) να αποβλέπει στη διευκόλυνση της συνεργασίας μεταξύ ιδρυμάτων και οργανισμών του τομέα αυτού, η οποία θα βασίζεται στην από κοινού πρόσβαση στις πληροφορίες και την ορθή πρακτική-

β) να ανταποκρίνεται στην ανάγκη ενίσχυσης των προσόντων των κάθε είδους διδασκόντων και διευθυνόντων όσον αφορά τις τεχνικές της ανοικτής εξ αποστάσεως εκπαίδευσης και να διευκολύνει την ανταλλαγή εμπειριών και ορθής πρακτικής μεταξύ των κρατών μελών στον τομέα αυτό-

γ) να επισημαίνει τη σημασία της ποιότητας ως αναπόσπαστου στοιχείου της προτεινόμενης δράσης, καθώς και την ανάγκη κατάλληλης εποπτείας, και άλλων υπηρεσιών στήριξης των σπουδαστών, και την παροχή πλήρους και ακριβούς πληροφόρησης των σπουδαστών, που περιλαμβάνει πληροφορίες σχετικά με την αναγνώριση και απόκτηση προσόντων-

δ) να αναπτυχθεί λαμβάνοντας δεόντως υπόψη τη δυνητική συμβολή των μεθόδων και τεχνολογιών της ανοικτής εξ αποστάσεως εκπαίδευσης στις συμβατικές δραστηριότητες εκπαίδευσης και κατάρτισης, διασφαλίζοντας ότι η ανάπτυξή της συμπληρώνει, και δεν έρχεται σε σύγκρουση με άλλες μεθόδους παροχής εκπαίδευσης και κατάρτισης-

ε) να αναπτυχθεί, σε διαβούλευση με τα κράτη μέλη, λαμβάνοντας δεόντως υπόψη τις απόψεις των ομάδων χρήστων, των φορέων παροχής της εκπαίδευσης και την διεθνικού χαρακτήρα ενώσεων οι οποίες αναπτύσσουν δραστηριότητα στον τομέα αυτό-

στ) να περιλαμβάνει τη μεταδευτεροβάθμια εκπαίδευση και κατάρτιση σε πανεπιστήμια και άλλα ιδρύματα και οργανισμούς-

ζ) να επικεντρώνεται στην κάλυψη των αναγκών των χρήστων και να είναι σε θέση να αποδεικνύει ότι οι τεχνικές που χρησιμοποιούνται στην ανοικτή εξ αποστάσεως εκπαίδευση έχουν μια ιδιαίτερη συμβολή στην επίτευξη των στόχων οι οποίοι έχουν καθοριστεί.

Η πείρα στον τομέα της ανοικτής εξ αποστάσεως εκπαίδευσης αποκτήθηκε τόσο σε εθνικό επίπεδο, όσο και μέσα από το έργο των ενώσεων διεθνικού χαρακτήρα οι οποίες αναπτύσσουν δραστηριότητα στον τομέα αυτό και μέσα από τα υφιστάμενα προγράμματα των Ευρωπαϊκών Κοινοτήτων, πολλά από τα οποία είναι εκτός του συγκεκριμένου εκπαιδευτικού τομέα. Το Συμβούλιο και οι υπουργοί Παιδείας καλούν την Επιτροπή, με τη βοήθεια της ομάδας εθνικών εμπειρογνωμόνων τους οποίους διόρισαν τα κράτη μέλη για να την επικουρήσουν, να προβεί σε ανασκόπηση και να υποβάλει έκθεση για τα τρέχοντα επιτεύγματα στον τομέα αυτό, με σκοπό να ενισχυθούν όσα επιτεύγματα ανταποκρίνονται στα ανωτέρω κριτήρια. Πρέπει να δοθεί ιδιαίτερη προσοχή στη χρήση της ανοικτής εξ αποστάσεως εκπαίδευσης εκτός του πεδίου της τριτοβάθμιας εκπαίδευσης, δεδομένου ότι αυτές οι δραστηριότητες είναι λιγότερο γνωστές.

(1) ΕΕ αριθ. C 151 της 16. 6. 1992.